作者:危稹
標題:沁園春
內容:籍甚聲名，門闌相種，文章世科。算當年瑞世，正當夏五，仙家毓德，全是春和。底事屏星，著之海嶠，奈此騰驤驥足何。君知否，看飛來丹詔，徑上鸞坡。殷勤攜酒相過。要灩灩浮君金叵羅。嘆同心相契，古來難覓，二年同處，意總無它。如此平分，更教添個，也自清風明月多。拼沈醉，任光浮綠鬢，笑滿紅渦。